Nemo (Musiker*in)

D*r **Nemo Mettler** (* 3. Augschte 1999 z Biel) isch e Schwyzer Musiker*i. Si*är het fir d Schwyz bim Eurovision Song Contest 2024 z Malmö mit em Lied *The Code* gwunne.

## Privaatlääbe
D*r Nemo isch anne 1999 as Chind vum Markus Mettler un dr Nadja Schnetzler z Biel uf d Wält chuu, wu deert e Unternämigsberootig hän. Sy*iri Schweschter Ella isch Fotograafi un het d Video fir s Lied *The Code* gmacht. Dr Name *Nemo* chunnt us em Latyynisch un maint «nieme». D*r Nemo sait dooderzue: «Myni Eltere hän dänkt, wänn i nieme bii, chaan i alles gee.»

D*r Nemo idäntifiziert si as nitbineer un bruucht fir si sälber au uf Dytsch «Nemo» statt Pronoome, sunscht wie uf Änglisch s gschläächtsneutraal *they/them*. D*r Nemo isch pansexuäll un fiert e langjeerigi Paartnerschaft mit ere Frau. Syter anne 2021 läbt d*r Nemo z Berlin.

## Karriere

D*r Nemo spiilt Gyyge, Klavier un Schlagzyyg,
het 2017 Soologsang im Profiil Jazz un Pop an dr Zürcher Hoochschuel vu dr Chinscht (ZHDK) studiert un isch bim Universal-Music-Group-Label Better Now Records un bi Universal Music Switzerland unter Verdraag. Zeerscht het d*r Nemo uf Schwyzerdytsch gsunge, isch derno aber zum Änglisch gwägslet.

D EP *Clownfisch* isch anne 2015 uf Blatz 95 vu dr Schwyzer Chart chuu, d Single *Du* 2017 uf Blatz 4 vu dr Schwyzer Chart. Anne 2021 isch d*r Nemo im Hees vun eme Panda bi dr zwoote Stapfle vu *The Masked Singer Switzerland* derbyy gsii un isch uf dr fimft Blatz chuu. 2024 het d*r Nemo bi dr fimfte Stapfle vu *Sing meinen Song – Das Schweizer Tauschkonzert* mitgmacht. 

### Eurovision Song Contest 2024
Bim Eurovision Song Contest 2024 z Malmö isch d*r Nemo mit em Lied *The Code* im zwaite Halbfinaale an Staart gange un het si fir s Finaale qualifiziert. Deert het d*r Nemo vor Rim Tim Tagi Dim mit Baby Lasagna (Kroazie) un Alyona Alyona & Jerry Heil mit Teresa & Maria (Ukraine) gwunne. D Nitbinariteet vu dr Gschläächter stoot im Mittelpunkt vum Lied *The Code*. Bim Faanenyyaluf vum Eurovision Song Contest 2024 het d*r Nemo effetli dr geel-wyss-lila-schwaarz nit-bineer Faane zaigt, wu d*r Nemo ooni Wisse vum Wettbewäärbsteam (wu nume Nazionaalfaane zuelosst un dernääbe dr Räägeboogefaane) yygfiert ghaa het. S isch dr dritt Siig fir d Schwyz no dr Lys Assia mit *Refrain* (1956) un dr Céline Dion mit *Ne partez pas sans moi* (1988).

Vor em ESC-Finaale isch *The Code* bi dr Vergaab vum Marcel-Bezençon-Bryys in dr Kategorie Chinschtler- un Kumpenischte-Bryys geert woore.

### Diskografy
; EP
* 2015: Nemos Clownfisch
* 2016: Momänt-Kids
* 2017: Fundbüro
* 2022: Whatever Feels Right

; Single
* 2016: Himalaya
* 2017: Ke Bock
* 2017: Du
* 2017: Usserirdisch
* 2018: Kunstwärch
* 2018: Crush uf di
* 2019: 5i uf de Uhr
* 2019: 365
* 2019: Girl us mire City
* 2020: Dance With Me
* 2020: Video Games
* 2021: Chleiderchäschtli (mit KT Gorique)
* 2021: Certified Pop Queen
* 2022: lonely af
* 2022: own sh¡t
* 2022: f*ck love (mit Anthony de la Torre)
* 2022: be like you
* 2023: This Body
* 2024: The Code

; Anderi
* 2017: *Style* (mit Marc Amacher)
* 2017: *Singer* (mit Dodo)
* 2019: *Legend* (mit Stress)
* 2021: *HAILEY* (mit Chelan)

### Uuszaichnige
* 2017: Energy Music Awards – Kategory: «Bester Schweizer Künstler»
* 2017: Prix Walo Awards (44th) – Kategory: «Newcomer»
* 2017: Swiss Music Awards – Kategory: «Best Talent»
* 2018: Swiss Music Awards – Kategory: «Best Male Solo Act»
* 2018: Swiss Music Awards – Kategory: «Best Breaking Act»
* 2018: Swiss Music Awards – Kategory: «Best Live Act»
* 2018: Swiss Music Awards – Kategory: «Best Hit» (fir *Du*)
* 2024: Eurovision Song Contest – Marcel-Bezençon-Bryys in dr Kategorie Chinschtler- un Kumpenischte-Bryys (fir *The Code*)

## Literatur
* Christof Gertsch: ''Nemos Triumph.'' In: *Tages-Anzeiger*/*Das Magazin*, 3. Mai 2024.

## Weblink

* nemothings.com
* Nemo uf dm Label Bakara (PDF)
* 
* Ufdritt im Finale vum Eurovision Song Contest 2024 (YouTube)
* Nonbinär: Nemo, wie geht’s dir nach dem Coming-out?, Interview, SRF 3, 19. Novämber 2023 (YouTube)
* Nemo: Reise zum ESC und zu sich selbst, Eurovision 2024, SRF 3, 9. Mai 2024 (YouTube)

## Fueßnote